Louise Brown (LA), 2025-05-28:
Tak, formand.
Først vil jeg lige give min anerkendelse til ordføreren fra Socialdemokratiet for at dele sin personlige historie, og jeg er glad for at høre, at ordførerens kæreste er rask igen.
Det er for nogle altid fristende at gribe til forbud, når noget kan virke sundhedsskadeligt.
Og vi er nok alle enige om, at for meget sol og dermed også solariebrug kan være farligt.
Det ved vi herinde, og det ved de unge også godt.
Det fremgår endda af forslagstillernes egne bemærkninger, at 72 pct. af unge mellem 15 og 25 kender risikoen for kræft ved solariebrug.
Alligevel ønsker Det Konservative Folkeparti at indføre et forbud, der ikke bare siger pas på, men som faktisk også indirekte siger: Vi stoler ikke på jer eller på jeres familier.
Og det kalder man ansvar?
Jeg kunne egentlig godt fristes til at kalde det hykleri.
Det Konservative Folkeparti slår sig nemlig op på at være familiens parti.
Deres forhandlingsoplæg til finansloven for 2024 hedder endda »Familien i centrum«.
Det er et parti, der vil give ansvaret tilbage til borgerne.
Det er bogstavelig talt det første, man møder, når man på Konservatives hjemmeside slår op under ideologi.
Det Konservative Folkeparti skriver endda i sit partiprogram, og jeg citerer: »Det offentlige må ikke tage ansvaret for børnenes opdragelse fra forældrene.«
Er det ikke lige netop det, man gør med sådan et forslag her?
I Liberal Alliance tror vi ikke på, at vi skaber stærke og ansvarlige unge ved at fratage dem ansvaret.
Det er forældrene, der skal være rollemodeller, og det er forældrene, der skal tale med deres børn om grænser, om skønhedsidealer, om gruppepres og om de farer, der findes i livet.
Samtalerne over middagsbordet er dannende; de er langt vigtigere end forbudsparagraffer i en lovgivning.
Men hvis vi bliver ved med at indføre den her slags regler, lærer vi jo familierne én ting: Vi stoler ikke på, at I kan selv.
Vi kan ikke forbyde os til et klogere samfund, og vi skal ikke gøre det til en vane at flytte dannelsesopgaven væk fra forældrene og over på Folketinget eller på staten.
I Liberal Alliance mener vi, at frihed og ansvar hænger uløseligt sammen.
Vi siger nej til det her forslag, ikke fordi vi er ligeglade med sundhed, men fordi vi tror på, at forældrene godt kan løfte opgaven, og fordi vi tror, at unge med støtte, tillid og samtaler faktisk godt kan træffe gode valg.
Jeg er ærlig talt ved at være godt træt af den her bølge af moralske forbud.
Det reducerer dannelse til afkrydsningsfelter og kontrolmekanismer.
Som om det gør børn og unge mere modne at få at vide, hvad de ikke må, uden at nogen taler med dem om hvorfor.
Det er jo samtalerne, der danner os, ikke lovteksten, så det her handler ikke kun om UV-stråling.
Det handler også om en glidebane, hvor vi som samfund bliver ved med at fratage borgerne evnen og muligheden for selv at træffe valg, og hvor vi forveksler tryghed med kontrol.
Skal vi virkelig være sådan et samfund, hvor vi systematisk undervurderer både unge og deres forældre, og hvor vi hellere regulerer end respekterer?
I Liberal Alliance siger vi nej til det.
Vi siger ja til tillid, vi siger ja til ansvar, og vi siger ja til, at forældrene og ikke staten skal være rollemodeller for deres børn.
Derfor kommer vi til at stemme imod det her forslag.
Tak for ordet.